Mida tähendab pitsaõhtu? 1) Minu jaoks enne külaliste tulekut tomatikastme valmis keetmist, taigna sõtkumist ja kergitamist ning suuremal hulgal kõikmõeldavate pitsa peale sobivate toiduasjade sobivasse suurusesse tükeldamist. 2) Külalistele aga jahuseid käsi, suurt rõõmu isetegemisest ja otsustusvõime kahanemist, sest erinevaid katteid on palju ja tavaliselt lõppeb see sellega, et pitsa peal on peaaegu et kõike (nagu juuresoleval pildi ka näha on - muide, kui kellelgi peaks olema vajadus ühe hea müügijuhtimistarkvara järele, siis soovitan nende samade Pipedrive'i poiste poole pöörduda, kes oma "müügitoru" väga eeskujulikult ka pitsa vormi suutsid "progeda"). Ühesõnaga on selline pitsaõhtu üsna mõnus viis, kuidas peol väheke tegevust pakkuda (tühjade kõhtudega pole eriti kartust, et keegi pirtsutama hakkaks) ja lisaks saab ka pererahvas vähe vabamalt võtta. ;)